ବିକାଶର ସୁଫଳରେ ସମସ୍ତେ ଭାଗୀଦାର ହୋଇପାରିଛନ୍ତିଃ ନବୀନ LocalWire-Odisha LocalWire\nବିକାଶର ସୁଫଳରେ ସମସ୍ତେ ଭାଗୀଦାର ହୋଇପାରିଛନ୍ତିଃ ନବୀନ\nକଟକ, ଜାନୁଆରୀ ୨୬(ଲୋକାଲ ୱାୟାର) ବିକାଶ ଏବେ ରାଜ୍ୟର ପରିଚୟ ହୋଇପାରିଥିବା ବେଳେ ରାଜ୍ୟବାସୀ ଏହି ବିକାଶର ସୁଫଳରେ ଭାଗୀଦାର ହୋଇପାରିଛନ୍ତି ବୋଲି ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଶନିବାର କଟକର ବାରବାଟୀ ଷ୍ଟାଡିୟମରେ ଅନୁଷ୍ଠିତ ଗଣତନ୍ତ୍ର ଦିବସ ପରେଡରେ ଅଭିବାଦନ ଗ୍ରହଣ ପରେ ଉଦବୋଧନ ଦେଇ କହିଥିଲେ ।\nମୁଖ୍ୟମନ୍ତ୍ରୀ ଏହି ଅବସରରେ ଜାତିର ପିତା ମହାତ୍ମା ଗାନ୍ଧୀ, ପଣ୍ଡିତ ନେହରୁ , ନେତାଜୀ ସୁଭାଷ ଚନ୍ଦ୍ର ବୋଷ, ସର୍ଦ୍ଦାର ପଟେଲ, ମୌଲାନା ଆଜାଦ, ଡ. ବି.ଆର. ଆମ୍ବେଦକର, ଡ. ରାଜେନ୍ଦ୍ର ପ୍ରସାଦ, ଉକ୍ରଳମଣି ପଣ୍ଡିତ ଗୋପବନ୍ଧୁ ଦାସ, ଉକ୍ରଳ ଗୌରବ ମଧୁସୂଦନ ଦାସ, ନବକୃଷ୍ଣ ଚୌଧୁରୀ, ସହିଦ୍ ଲକ୍ଷ୍ମଣ ନାୟକ, ମା' ରମାଦେବୀଳ ମାଳତୀ ଚୌଧୁରୀ, ଡ. ହରେକୃଷ୍ଣ ମହତାବ ଓ ବିଜୁ ପଟ୍ଟନାୟକଙ୍କୁ ଗଭୀର ଶ୍ରଦ୍ଧାଞ୍ଜଳି ଜଣାଇଥିଲେ ।\nସେ ସହିଦ୍ ଅମର ଯବାନଙ୍କୁ ଶ୍ରଦ୍ଧାଞ୍ଜଳି ପରେ ଉଦବୋଧନ ଦେଇ କହିଥିଲେ, ଆଜି ଭାରତ ବିଶ୍ୱର ଏକ ଅଗ୍ରଣୀ ଦେଶ ଭାବେ ପରିଚିତ ହୋଇପାରିଛି । ଦେଶର ବିକାଶ ସହ ଓଡ଼ିଶା ମଧ୍ୟ ବିଭିନ୍ନ କ୍ଷେତ୍ରରେ ଉଲ୍ଲେଖନୀୟ ଅଗ୍ରତି କରିପାରିଛି । ବିକାଶ ଆଜି ଓଡ଼ିଶାର ପରିଚୟ ହୋଇପାରିଛି ।\nଗରିବ ଲୋକଙ୍କ କଲ୍ୟାଣ ଓଡ଼ିଶାର ପରିଚୟ । ମା' ମାନଙ୍କ ସଶକ୍ତିକରଣ ଓଡ଼ିଶାର ପରିଚୟ । ଚାଷୀ ଭ।।ଇଭଉଣୀଙ୍କ ସଶକ୍ତିକରଣ ଓଡ଼ିଶାର ପରିଚୟ । ଏସସି, ଏସଟି ଭାଇଭଉଣୀଙ୍କ ବିକାଶ ଓ କଲ୍ୟାଣ ଓଡ଼ିଶାର ପରିଚୟ ହୋଇପାରିଛି ବୋଲି ସେ କହିଥିଲେ ।\nସେ କହିଥିଲେ, ମେକ୍ ଇନ୍ ଓଡ଼ିଶା କନକ୍ଲେଭ ୪.୨ ଲକ୍ଷ କୋଟି ଟଙ୍କାର ପୁଞ୍ଜି ସହ ୬ ଲକ୍ଷ ନୂଆ ନିଯୁକ୍ତି ପାଇଁ ସୁଯୋଗ ସୃଷ୍ଟି କରିପାରିଛି । ବିଶ୍ୱ କପ୍ ହକିର ସଫଳ ଆୟୋଜନ ବିଶ୍ୱରେ ଭାରତର ଗୌରବ ବୃଦ୍ଧି କରିଛି ।\nଓଡ଼ିଶା ଆଜି ସମସ୍ତଙ୍କ ସାଥୀରେ ନେଇ ଆଗକୁ ବଢ଼ୁଛି । ମାଲକାନଗିରିରେ ଗୁୁରୁପ୍ରିୟା ସେତୁ ହେଉ ଅବା ବିଜୁ ଏକ୍ସପ୍ରେସ୍ ୱେ ଅବା ଅଧିକ ୮ ଲକ୍ଷ ହେକ୍ଟର ଜମିକୁ ଜଳସେଚନ କିମ୍ବା ପକ୍କା ଘର ଓ ନୂଆ ମେଡ଼ିକାଲ କଲେ ସବୁ କିଛି ଓଡ଼ିଶାର ବିକାଶର ଚିତ୍ର ବୋଲି ସେ କହିଥିଲେ ।\nସେ କହିଥିଲେ, ଓଡ଼ିଶାର ସବୁ ଗାଁରେ ବିଜୁଳି ପହଞ୍ଚିପାରିଛି । ରାଜ୍ୟର ୯୬ ଲକ୍ଷ ପରିବାର ଏଥିରେ ଉପକୃତ ହେଉଛନ୍ତି ।\nଖୁବଶୀଘ୍ର ଅଧିକ ୧୦ ଲକ୍ଷ ହେକ୍ଟର ଜମିକୁ ଜଳସେଚନ ସୁବିଧା ମିଳିବ । 'କାଳିଆ' ଯୋଜନା ଦେଶରେ ଉଦାହରଣ ହୋଇପାରିଛି ବୋଲି ଶ୍ରୀ ପଟ୍ଟନାୟକ କହିଥିଲେ ।\nଏହି ଅବସରରେ ଷ୍ଟାଡିମୟରେ ପୁଲିସ, ଯବାନ, ସ୍କୁଲ ଓ କଲେଜ ଛାତ୍ରଛାତ୍ରୀଙ୍କ ଆକର୍ଷଣୀୟ ପରେଡ ସହ ସାସ୍କୃତିକ କାର୍ଯ୍ୟକ୍ରମ ଅନୁଷ୍ଠିତ ହୋଇଥିଲା ।
